Äidinkielen kurssin suoritusohjeet Etelä-Pohjanmaan Opistossa

Äidinkielen kurssi on jaettu seitsemään viikkoon. Ahkerasti työskentelemällä suoritat kurssin siis seitsemässä viikossa.

Viikko-otsikoiden alla on opiskelumateriaaleja ja tehtäväohjeita.

Etene tehtävä kerrallaan annetussa järjestyksessä.

Tehtävät sisältävät mm. tiedonhakua, lukemista, pohtimista, kuuntelemista, katselemista ja kirjoittamista.

Viimeinen tehtävä on raportin kirjoittaminen koko kurssin suorittamisesta. Voit tehdä muistiinpanoja sitä silmällä pitäen jo aikaisempia tehtäviä tehdessäsi.

Kaikista tehtävistä täytyy tehdä ohjeiden mukaan teksti, jonka palautat opettajalle.

Osaan tehtävistä liittyy valmis tiedosto, johon voit täydentää omat vastauksesi.

Tee tehtävät tietokoneella tekstinkäsittelyohjelmalla, esim. Wordilla tai ilmaisella LibreOfficella.

Anna tehtävätiedoston nimeksi tehtävän nimi ja oma nimesi (esim. ”Raportti, Matti Meikäläinen”).

Kun olet saanut tehtävän valmiiksi, palauta se opettajalle palautusboksin kautta.

Kun olet palauttanut kaikki tehtävät, saat suoritusmerkinnän ja arvosanan. Arvosana perustuu ajattelun monipuolisuuteen ja kehittymiseen, oikeinkirjoitukseen ja huolellisuuteen.